༄༅།།ལུང་སྐྱ་དགོན་དཔལ་ངེས་དོན་མི་འགྱུར་བདེ་ཆེན་གླིང་ནི།བོད་རབ་བྱུང་བཅུ་གཉིས་པའི་མེ་སྤྲེལ་ཕྱི་ལོ་༡༧༡༦ལོར།རྗེ་གྲུབ་པའི་དབང་ཕྱུག་ཆ་ལུང་བ་ངག་དབང་འཕྲིན་ལས་རྣམ་རྒྱལ་ཀྱི་སྐུ་ཚབ།གཙང་བ་ངག་དབང་བསྟན་འཛིན་རྣམ་རྒྱལ་དབུས་ནས་ཛམ་ཐང་དུ་ཕེབས་སྐབས།མགོ་ལོག་ཨ་སྐྱོང་གོང་མའི་དཔོན་བསྟན་འཛིན་དར་རྒྱས་ཀྱིས་དགོན་བྲག་དཀར་མདོ་རུ་གདན་དྲངས་ནས་དགོན་འགོ་གཙང་བ་ལ་གཏད་ཅིང༌།ཨ་སྐྱོང་ཆུ་ཉིན་མ་ནས་ཛི་ཀའི་ཏ་ཚེ་ཡན་ཆད་གྲྭ་རྒྱུན་དུ་ཕུལ་ཏེ།ཨ་སྐྱོང་གོང་མར་ཇོ་ནང་ཆོས་སྒར་གསར་འདེབས་ཀྱི་གསོལ་བ་ནན་གྱིས་བཏབ་པས།ཁོང་གི་ཐུགས་བཞེད་ལྟར།ས་གནས་སུ་གཉུག་མར་གནས་པའི་གྲྭ་བཙུན་རྣམས་ཕྱོགས་གཅིག་ཏུ་བསྡུས་ཏེ།ཐོག་མར་ཆོས་སྒར་གྱི་ཚུལ་དུ་ཕྱག་འདེབས་མཛད་ཅིང་།དགེ་སྐོས།དབུ་མཛད།ཁྲི་བ་སོགས་བསྐོ་བཞག་ཀྱང་མཛད།དགོན་སྡེ་འདིའི་ཆོས་བརྒྱུད་དམ་གྲུབ་མཐའ་ནི།འཕགས་ཡུལ་གྲུབ་མཐའ་རྣམ་བཞིའི་ནང་གི་དབུ་མ་བ་དང༌།དབུ་མ་ལ་ཡང་རང་སྟོང་དང་གཞན་སྟོང་གཉིས་སུ་གྲགས་པའི་ཕྱི་མའི་ལུགས་འཛིན་མཁན་ཡིན་ཞིང༌།བོད་གངས་ཅན་གྱི་ལྗོངས་འདིར་ཆོས་བརྒྱུད་ཆེན་པོ་ལྔར་གྲགས་པའི་ནང་གི་རྒྱལ་བ་ཇོ་ནང་པ་ཞེས་ཡོངས་སུ་གྲགས་པ་དེ་ཉིད་ཡིན་ནོ།།དེ་ནས་བཟུང་གདན་རབས་གཉིས་པ་ངག་དབང་མཁས་བཙུན་དར་རྒྱས།གསུམ་པ་ཀུན་བཟང་འཕྲིན་ལས་རྣམ་རྒྱལ།བཞི་བ་ནུས་ལྡན་ལྷུན་གྲུབ་རྒྱ་མཚོ།ལྔ་བ་དཀོན་མཆོག་འཇིགས་མེད་རྣམ་རྒྱལ།དྲུག་པ་ངག་དབང་ཆོས་འཕེལ་རྒྱ་མཚོ།བདུན་པ་གྲུབ་པའི་དབང་ཕྱུག་ཆེན་པོ་སྐྱབས་བླ་མ་ངག་དབང་རིན་ཆེན་བཟང་པོ་ཞེས་གྲགས་པ་དེ་ཉིད་ཡིན་ལ།ཁོང་གིས་བོད་རབ་བྱུང་བཅོ་ལྔ་བའི་མེ་འབྲུག་ཕྱི་ལོ་༡༩༡༦ལོར་ཆོས་སྒར་འདིའི་རྡོ་རྗེ་སློབ་དཔོན་གྱི་ཐུགས་འགན་བཞེས་ཤིང་།མགོ་ལོག་ཨ་སྐྱོང་གོང་མའི་རྭ་གཉིས་ཞེས་པར་ནག་སྒར་ཕྱག་བཏབ་སྟེ།གཙང་བ་ངག་དབང་ཆོས་འབྱོར་རྒྱ་མཚོའི་ཞལ་བཀོད་ལྟར།སྦྱོར་དྲུག་དང་།དུས་འཁོར་ལྷ་དགུའི་སྒྲུབ་མཆོད་སོགས་བཙུགས་ཤིང་ཆོས་སྒར་རྒྱ་བསྐྱེད་མཛད་པ་དང་བསྟུན།སྨད་སོག་དགེ་བཤེས་སྣང་མཛད་རྡོ་རྗེས་ལུང་བསྟན་པ་ལྟར།དགོན་པའི་མཚན་ལ་ངེས་དོན་མི་འགྱུར་བདེ་ཆེན་གླིང་ཞེས་བཏགའོན་ཀྱང་དགོན་སྡེ་འདི་ཉིད་དེ་དུས་ནག་སྒར་ཡིན་སྟབས་དབྱར་དགུན་གཉིས་སུ་གནས་ངེས་མེད་དུ་སྤོ།དེ་ནས་གདན་རབས་བརྒྱད་པ་ངག་དབང་ཆོས་འཕེལ་རྒྱ་མཚོ།དགུ་བ་ངག་དབང་ཆོས་འབྱོར་རྒྱ་མཚོ།བཅུ་བ་སྟོང་ཉིད་སྨྲ་བའི་ཁྱུ་མཆོག་མཁས་བཙུན་བཟང་པོའི་མཐར་ཐུག་གདུང་ཡངས་བླ་མ་མཚམས་པ་སྨོན་ལམ་བཟང་པོ་ཞེས་ཡོངས་སུ་གྲགས་པ།ཀུན་སྤངས་ཐུགས་རྗེ་བརྩོན་འགྲུས་དང་གཉིས་སུ་མེད་པའི་སྦས་པའི་རྣལ་འབྱོར་བ་ཆེན་པོ་དེ་ཉིད་ཡིན་ཏེ།དེ་ཡང་སྨད་སོག་དགེ་བཤེས་སྣང་མཛད་རྡོ་རྗེའི་ཞལ་ནས།མི་རིང་བར་གཙང་བའི་གྲྭ་རྒྱུན་ནས་རྣལ་འབྱོར་བ་ཆེན་པོ་ཞིག་ཕེབས་རྒྱུ་ཡིན་ཞེས་གསུངས་པ་ལྟར།ཁོང་ཆོས་སྡེ་འདིའི་རྡོ་རྗེ་སློབ་དཔོན་གྱི་ཁྲིར་ཕེབས་ཤིང་།སྐུ་ཚེའི་སྨད་དུ་ནག་སྒར་ལུང་སྐྱའི་ཐང་དུ་གཏན་འཇགས་མཛད་པས།རྟོག་ཚོགས་རང་སར་གྲོལ་ཞིང་སྟོང་གཞི་དོན་དམ་བདེ་གཤེགས་སྙིང་པའི་དོན་ལ་ངེས་པ་ནང་ནས་རྙེད་པའི་སློབ་ཆེན་བརྒྱ་ཕྲག་བརྒལ་བ་དང་།ཐར་བའི་ལམ་སྣ་ཟིན་པའི་སློབ་ཚོགས་ཉིས་སྟོང་ལྷག་འདུས་ཤིང་།མགོ་ལོག་ཁག་གསུམ་དུ་གྲགས་པ་ཤིན་ཏུ་ཆེན་པོ་བྱུང་བས་ས་མིང་དགོན་པར་བཏག་སྟེ་ལུང་སྐྱ་དགོན་དང་།བསྟན་བདག་བླ་མའི་མཚན་ཟུར་ལས་གྲས་ཏེ་གདུང་ཡངས་བླ་མའི་ཆོས་སྒར་ཞེས་ཡོངས་སུ་གྲགས།དེ་ནས་གདན་རབས་དགུ་བ་མཁས་བཙུན་བཟང་གསུམ་གྱི་ཡོན་ཏན་མཚུངས་པ་མེད་པ་མཁན་ཆེན་གསང་སྔགས་བསྟན་འཛིན་ཡིན་ཞིང་།ཁོང་གིས་རྡོ་རྗེ་སློབ་དཔོན་དང་མཁན་རབས་་་་་་་་་་་པའི་ཐུགས་འགན་བཞེས་ཏེ་ཆོས་སྡེ་འདིར་བཤད་གྲྭ་བཙུགས་ཤིང་།བཤད་སྒྲུབ་ཟུང་གི་བསྟན་པ་ཆེས་ཆེར་དར་ཞིང་རྒྱས་པར་མཛད་དོ།།དེ་ལྟར་ལོ་རྒྱུས་ཀྱི་བྱུང་བ་རྨད་དུ་བྱུང་བའི་ཆོས་སྡེ་ཆེན་པོ་འདིའི་མཁན་རབས་ཀྱི་དབང་དུ་བཏང་ན།དང་པོ་སེར་ཤུལ་མཁན་པོ་འཇམ་དཔལ་དགེ་ལེགས་ཀྱིས་འདུལ་བ་གཞི་གསུམ་གྱི་ཕྱག་ལེན་གསར་དུ་བཙུགས།དེ་ནས་བཟུང་མཁན་རབས་གཉིས་པ་གསང་སྔགས་བསྟན་འཛིན་གྱི་རིང་བཤད་སྒྲུབ་ཟུང་གི་བསྟན་པ་དབྱར་མཚོ་ལྟར་རྒྱས་བཞིན་པའི་སྐབས།རིག་གནས་གསར་རྗེ་ཞེས་པའི་དུས་འགྱུར་ཁྲོད་དགོན་སྡེ་འདིའི་བཤད་སྒྲུབ་ལས་གསུམ་གྱི་འཕྲིན་ལས་འོད་སྣང་དཀར་པོའི་རྒྱུན་རེ་ཞིག་བསྡུས་ཀྱང་།ཕྱི་ལོ་༡༩༨༢ལོ་ནས་ཆོས་སྒོ་གསར་འབྱེད་ཀྱི་གོ་སྐབས་བྱུང་བ་དང་བསྟུན།ཨ་སྐྱོང་གོང་མའི་སེར་སྐྱ་མི་མང་གི་དད་དམ་འགྱུར་བ་མེད་པའི་རེ་འདུན་ལྟར།རྡོ་རྗེ་འཆང་ངག་དབང་པདྨ་རྣམ་རྒྱ་དཔལ་བཟང་པོ་མཆོག་གི་ཞལ་སྔ་ནས་ཀྱིས།མི་ལོ་བཅུ་ཕྲག་དུ་མའི་རིང་ཉམས་རྒུད་དུ་ཕྱིན་པའི་ངེས་དོན་ཆོས་སྡེ་ཆེན་པོ་འདིའི་ལོ་རྒྱུས་གནམ་སའི་རྡོ་རིང་འགྱེལ་ས་ནས་གྱེན་དུ་བསྒྲེངས་ཤིང་།མགོ་ལོག་ཨ་སྐྱོང་གོང་མའི་སའི་ཆ་ཤས་ཐུ་ལམ་རི་བོའི་ཆེའི་ཉེ་འགྲམ་དུ་ནག་སྒར་སླར་ཡང་བཙུགས་ཏེ།རྡོ་རྗེ་སློབ་དཔོན་གྱི་ཐུགས་འགན་ལྷུར་བཞེས་ཀྱིས་དཔལ་མཆོག་དུས་ཀྱི་འཁོར་ལོའི་བསྐྱེད་རིམ་བྱང་ཆུབ་བཞི་དང་།རྫོགས་རིམ་སྦྱོར་བ་ཡན་ལག་གི་བྱིན་རླབས་དོན་རྒྱུད་དང་བཅས་པ་ཉམས་ཁྲིད་མཛད་པས།ཕྱོགས་ཀྱི་ཐ་གྲུ་ཀུན་ནས་བུ་སློབ་གྲངས་མེད་པ་འདུས་པས།ཐུ་ལམ་ཆོས་སྒར་རམ་ལུང་སྐྱའི་ཆོས་སྒར་ཞེས་གྲགས་པ་བྱུང་ཞིང་།ད་ལྟའི་ཆར་ཁོང་གི་མདུན་ནས་ལོ་གསུམ་རིང་སྦྱོར་དྲུག་ཉམས་བཞེས་མཛད་མཁན་གཅིག་སྟོང་ལྷག་དང་།དབང་བཀའ་སོགས་ཟབ་ཆོས་ཞུས་པ་ནི་གྲངས་མེད་དོ།།ཕྱི་ལོ་༡༩༨༨ལོར་སྐྱབས་རྗེ་བླ་མ་རིན་པོ་ཆེ་དང་།ཀུན་སྤངས་རྡོ་རྗེ་བཟང་པོ།མཆོག་སྤྲུལ་འགྲོ་ཕན་རྒྱ་མཚོ།གཙང་སྤྲུལ་བློ་གྲོས་རྣམ་རྒྱལ་བཅས་ཞལ་མཐུན་གྱིས་མ་འོངས་དགོན་གནས་གཏན་འཇག་དང་།རྒྱལ་བསྟན་ཡུན་གནས་བཅས་ཀྱི་ཆེད་ཕྱི་ནང་གི་ས་དཔྱད་ལེགས་གཟིགས་ཀྱིས།དགོན་གནས་མགོ་ལོག་དགའ་བདེ་རྫོང་ཁོངས་གད་ཐོག་བན་ལུང་ཞེས་པའི་སར་སྤོས་ཏེ་ཆོས་གཞི་གཏན་འཇག་མཛད།ཕྱི་ལོ་༡༩༩༠ལོར་སྐྱབས་རྗེ་བླ་མ་རིན་པོ་ཆེའི་བླ་ན་མེད་པའི་ཐུགས་བསྐྱེད་འོག་ཚོགས་ཆེན་འདུ་ཁང་ཆེན་མོ་གསར་བཞེངས་ཀྱི་མཐུན་རྐྱེན་ཡོངས་སུ་འགྲིགས་ཏེ།ཡོངས་ཀྱི་དགེ་བའི་བཤེས་གཉེན་ངག་དབང་བདེ་ལེགས་རབ་རྒྱས་ཀྱིས་ས་བདག་ལྟོ་འཕྱེའི་ཐིག་གདབ་ཅིང་ཐུགས་བཀོད་བླ་མེད་གནང་བ་ལྟར།ཚོགས་ཆེན་འདུ་ཁང་ཆེན་མོ་དང་དུས་འཁོར་སྦྱོར་དྲུག་སྒྲུབ་ཁང་།རྡོར་སེམས་སྒྲུབ་གྲྭགྲྭ་ཤག་སོགས་གསར་བཞེངས་རྒྱ་ཆེར་གནང་།སྤྱིར་ས་ཚིགས་ཀྱི་དབང་དུ་བཏང་ན་དགོན་པ་འདི་ད་ལྟ་བན་ལུང་དུ་ཡོད་མོད།སྔོན་གྱི་ལོ་རྒྱུས་དབང་བཙན་པར་བྱས་ཏེ།ད་ལྟའི་ཆར་ཡང་ལུང་སྐྱ་དགོན་ཞེས་འབོད་ཀྱིན་ཡོད།དགོན་པ་འདི་ཐོག་མར་དབུ་བརྙེས་པ་ནས་བཟུང་ད་ལྟའི་ཕྱི་ལོ་༢༠༠༨བར་མི་ལོ་༢༩༢འདས་ཤིང༌།གདན་རབས་བཅུ་གཅིག་དང་མཁན་རབས་བཅུ་གཉིས་བྱོན་ཏོ།།